Oumotorskou 2019 bekendgestel | Oudtshoorn Courant
Oumotorskou 2019 bekendgestel
Friday, 09 November 2018, 08:14
Ds. Japie Beyers, lid van die bestuurs-komitee, tydens die bekendstelling van die George Oumotorskou verlede week. Foto: Tisha Steyn
GEORGE NUUS - Die 23ste George Oumotorskou, wat op 9 en 10 Februarie 2019 plaasvind, is verlede Vrydag by die Protea Hotel King George bekendgestel.
Oakhurst Versekeringsmaatskappy ondersteun die skou vir die derde agtereenvolgende jaar en die George-munisipaliteit het ook weer hul betrokkenheid bevestig.
Volgens die organiseerders sal die fokus by die hoofarena van 2019 se skou op skaars en eksotiese motors val. Een so 'n motor is dr. Waldo Scribante se 1971 Porsche 914 waarvan slegs sewe vervaardig is.
"Ons wil die klem laat val op eksklusiewe motors wat 'n besondere status aan die Oumotorskou kan verleen. Enigiemand kan 'n motor besit, maar hierdie motors is nie almal beskore nie, want dit is nie te koop nie," het ds. Japie Beyers, lid van die bestuurskomitee gesê.
Nuwe terrein vanaf 2020
Die 2019 George Oumotorskou vind vir die laaste keer op die terrein van PW Botha Kollege in Yorkstraat plaas. Die eerste George Oumotorskou het in 1997 op Paul Fick se plaas Blackwood naby Victoriabaai plaasgevind. Die volgende jaar het dit na die George Perdryklub verskuif, vanwaar dit in 2001 na PW Botha Kollege verskuif het.
Vanaf 2020 skuif dit terug na Glenwoodweg - die keer na Glenwood House School waar die ryklub langsaan voldoende parkering vir die publiek kan verskaf.
Die Veteraantoer, wat die George Oumotorskou voorafgaan, vind op Vrydag 8 Februarie plaas. "Ons vertrek vanjaar vanaf Klaarstroom en ry deur Oudtshoorn," sê Philip Kuschke, wat die Veteraantoer reël. "Ons verwag dat sowat 20 voertuie sal deelneem. Daar is onder meer twee of drie eensilinder motors wat voor 1905 vervaardig is en dus goed inpas by die hooffokus van die skou."
Slegs voertuie wat voor 1975 vervaardig en wat vooraf geregistreer is, mag by die skou uitgestal word. Registrasie het reeds geopen en kan gedoen word op die webblad www.scocc.co.za.
Kontak Klaus Oellrich by 076 764 0897 vir meer inligting hieroor en enige ander algemene inligting oor die skou.
Voornemende stalletjiehouers kan 'n aansoekvorm op die webblad aflaai, of Mike van der Steen by 083 280 3653 vir meer inligting kontak.
Read more about: ou motors veteraan fordveteraan glenwood house
Posted on: 08:14 Fri, 09 November 2018